Fyrrverandi verslunarstjóri í Bónus á Akureyri hefur verið dæmdur í Héraðsdómi Norðurlands eystra í þriggja mánaða fangelsi , skilorðsbundið til tveggja ára fyrir fjárdrátt og peningaþvætti . Er verslunarstjórinn dæmdur fyrir að hafa í 18 skipti á tímabilinu 19. mars 2018 til 1. október sama ár dregið sér fé úr versluninni að Langholti 1 á Akureyri , samtals 357.793 krónur . Var þjófnaðurinn framkvæmdur með því að mínusfæra úr afgreiðslukössum verslunarinnar líkt og ef viðskiptavinir hefðu verið að skila vörum og samsvarandi fjárhæð tekin úr kassanum . Upphæðirnar voru á bilinu rétt yfir 5 þúsund krónur upp í rétt undir 40 þúsund krónur , en oftast í kringum 20 þúsund krónur í hvert skipti . Ákærði játaði háttseminni fyrir dómi og fór fram á skilorðsbundna frestun á ákvörðun refsingar eða til vara að refsing yrði ákveðin svo væg sem lög leyfði . Við ákvörðun refsingar var litið til breytinga sem gerðar voru á peningaþvættisákvæði hegningarlaganna árið 2005 . Samkvæmt breytingunni felast tvö sjálfstæð brot í framningu frumbrots og síðan sjálfsþvætti á ávinningi . Frumbrotið , fjárdráttur , tæmdi því ekki sök hvað peningaþvættið varðar . Þá var verslunarstjórinn fyrrverandi dæmdur til að greiða 151.280 króna málsvarnarþóknun verjanda síns .